มาถึงสมุย ถ้าน้องปอบไม่ได้กินแกงปลาหมอที่ร้านนี้ จะไม่ยอมกลับบ้านเด็ดขาดค่ะ และจะถือว่ามาไม่ถึงสมุย วันนี้ได้กินทั้งแกงส้มปลาหมอ และฉู่ฉี่ปลาหมอ ตอนนี้ขึ้นราคาเป็นตัวละ 60 บาทแล้ว (จากเดิมเคยกินอยู่ตัวละ 50 บาท)

ปลาหมอตัวใหญ่ขนาดฝ่ามือได้ค่ะ เนื้อนุ่มและมีไขมัน รสชาติแกงส้มปลาหมอ จะเหมือนแกงส้มภาคกลางผสมกับแกงส้มภาคใต้ อร่อยมากค่ะ คือมาแล้วไม่กินไม่ได้จริงๆ

ส่วนฉู่ฉี่ปลาหมอ จะมีรสออกหวานมันกะทิ ไม่มีรสเปรี้ยว และความเผ็ดน้อยกว่าแกงส้ม เนื้อปลาอร่อยเหมือนกัน แต่รสแกงอร่อยคนละอย่างค่ะ

ใจจริงอยากลองกินคั่วกลิ้งกระรอกด้วย แต่วันนี้ทางร้านทำเป็นอาหารตัก ทราบว่าวันเสาร์อาทิตย์ ทางร้านจะทำแบบนี้ เพื่อบริการลูกค้าที่มาดูมวยตู้ หรือไก่ชนตู้ มีบรรยากาศครื้นเครงแบบบ้านๆ แปลกดีค่ะ 